《再用前韵趣归》
宋代·周行己

故乡何处海东头，地尽东南最胜州。水陆归程几百驿，风尘回首恰三秋。

无才北使能降敌，决意东归已办舟。去国不缘明主弃，只缘多病更宜休。

作者简介：温州永嘉人，字恭叔，号浮沚。哲宗元祐六年进士。师事程颐。徽宗崇宁中，官至太学博士。后为齐州教授，发明中庸之旨，邑人始知有伊洛之学。大观三年，罢归，筑浮沚书院以讲学。宣和中，除秘书省正字。有《浮沚集》。